Fostul preşedinte al Judecătoriei Făurei identifica în dosarele pe care le avea pe rol persoane dispuse să plăteasă pentru sentinţe favorabile. Ulterior, de frica filajului, stabilea întâlniri în locuri publice unde primea banii. Numai că procurorii erau deja pe urmele lui.

Aurica Budescu (președintele Judecătoriei Făurei, n.r.): Nu mă mai suna, că telefoanele sunt interceptate!

Denunţător: Am înţeles. Şi cum facem?

Aurica Budescu: Măi, fato ... nu mai da atâtea telefoane ...

Denunţător: Nu mai spun nimic de proces?

Aurica Budescu: Nu mai spui nimic (accentuează cuvântul nimic) pe telefoane!

Magistratul se oferea chiar să o ajute pe femeie şi în alte procese, chiar dacă urma să iasă la pensie.

Denunţător: Eu mai am proces în ianuarie.

Aurica Budescu: Vorbeşte încet. Nu mai spune.

Denunţător: Da. Tot cu I.T.M. - ul, de la Brăila.

Aurica Budescu: Păpuşă, eu în ianuarie ies la pensie, dar ne ducem la el să scapi de dosar.

Denunţător: Să-mi faceţi dvs., da? Şi ce trebuie să...?

Aurica Budescu: Păi... măi, fetiţă,...chiar nu înţelegi? (...) stai liniştită, că văd eu cum.

Un alt caz de corupţie în magistratură pare tras la indigo. Un procuror din Caraş-Severin cerea materiale de construcţii şi chiar straturi de flori unor lideri politici locali.

Constantin Popescu: Ne străduim şi noi, cu bani puţini, să facem şi noi o treabă, ceva.

Carmen Sîrboiu: Da şi… doream să te rugăm şi noi de nişte floricele.

Constantin Popescu: Da. Comand acum, că n-am comandat încă.

Carmen Sîrboiu: Aha.

Iar la Rădăuţi, un alt judecător dădea decizii în favoarea unui medic stomatolog, care îşi oferea serviciile gratuit.

Bogdan Bărbuţă: Să încerc eu cumva să... să văd eu într-o modalitate oarecare, dacă pot să... să rezolv, că ştiţi, că prin telefon totuşi nu-i prea bine şi...

Medic: Da, da, ştiu, ştiu. Da, da, gata, am înţeles, da, sigur că da! Bine atunci.

Bogdan Bărbuţă: Mai daţi-mi eventual mâine un telefon şi vă spun dacă... am putut eu vorbi ceva.

15 judecători şi procurori au fost excluşi anul acesta din magistratură, ca urmare a unor condamnări definitive. Alte câteva zeci sunt suspendaţi, fiind vizaţi de acuzaţii penale.